**Gary Alan Sinise** (s. 17. maaliskuuta 1955 Blue Island, Illinois, Yhdysvallat) on yhdysvaltalainen näyttelijä ja ohjaaja.

Ura
---

Vuonna 1974 Sinise ja kaksi hänen ystäväänsä, Terry Kinney ja Jeff Perry, perustivat Illinois’ssa Steppenwolf-teatterin (Steppenwolf Theatre Company). Heidän lisäkseen teatterissa vaikuttivat sen alkuaikoina muun muassa näyttelijät Joan Allen, John Malkovich ja Laurie Metcalf. Sinise toimi teatterissa paitsi näyttelijänä, myös ohjaajana ja taiteellisena johtajana. Vuonna 1983 hänet palkittiin Obie-palkinnolla ohjaustyöstään Steppenwolfin produktiossa Sam Shepardin näytelmästä *True West*. Vuotta myöhemmin hän esiintyi John Malkovichin kanssa PBS:n *American Playhouse* -sarjassa esitetyssä versiossa tuosta näytelmästä. Myöhemmällä teatteriurallaan Sinise on ollut kolmesti ehdolla Tony-palkinnon saajaksi, kerran ohjaajana ja kahdesti näyttelijänä.

Vuonna 1988 sai ensi-iltansa Sinisen ensimmäinen elokuvaohjaus *Vaaran mailit*. Neljä vuotta myöhemmin hän ohjasi John Steinbeckin romaaniin perustuvan elokuvan *Hiiriä ja ihmisiä*, jossa esitti itse toista pääosaa, George Miltonia, John Malkovichin ollessa Lennie Small. Kahden elokuvan ja teatterinäytelmien lisäksi Sinise on ohjannut myös muutamia jaksoja televisiosarjoihin *Murharyhmä*, *Kolkyt ja risat* ja *China Beach*.

Ensimmäinen teatterielokuva, jossa Sinise näytteli, oli vuonna 1992 ilmestynyt *Tahdon voitto*. Vuonna 1994 hän esitti luutnantti Dan Tayloria elokuvassa *Forrest Gump* ja sai roolityöstään Oscar-ehdokkuuden sarjassa paras miessivuosa. Vuonna 1995 hän esitti presidentti Harry S. Trumania televisioelokuvassa *Truman* ja sai suorituksestaan Golden Globen sarjassa paras miespääosa minisarjassa tai televisioelokuvassa. Vuonna 1998 hän sai Emmy-palkinnon samassa kategoriassa roolityöstään George Wallacena televisioelokuvassa *George Wallace*.

Edellä mainittujen lisäksi Sinise on näytellyt muun muassa Stephen Kingin minisarjassa *Tukikohta* (1994), elokuvissa *Apollo 13* (1995), jossa hän esitti astronautti Ken Mattinglya, *Ransom – lunnaat* (1996), *Vihreä maili* (1999) ja *Pelin henki* (2000). Vuosina 2004–2013 hän esitti päähenkilö Mac Tayloria CBS:n televisiosarjassa *C.S.I. New York*. Hän toimi myös sarjan tuottajana. Vuosina 2016–2017 hän esitti päähenkilö Jack Garrettia CBS:n televisiosarjassa *Criminal Minds: Beyond Borders*. Vuotta aiemmin hän esitti samaa hahmoa alkuperäisen *Criminal Minds* -sarjan jaksossa "Beyond Borders".

Vuodesta 2003 alkaen Sinise on ollut mukana Lt. Dan Band -nimisessä coveryhtyeessä, joka on esiintynyt muun muassa USO:n (United Service Organizations) kiertueilla. Sinise on yhtyeen basisti. Yhtye on nimetty hänen *Forrest Gumpissa* esittämänsä hahmon (luutnantti Dan) mukaan.

Yksityiselämä
-------------

Sinise on ollut vuodesta 1981 naimisissa näyttelijä Moira Harrisin kanssa. Pariskunnalla on kolme lasta: vuosina 1988 ja 1992 syntyneet tyttäret ja vuonna 1990 syntynyt poika.

Lähteet
-------

1. 1 2 3 4 5 6 7  Gary Sinise Biography (Internet Archivessa, tallennettu 20.7.2011) *Yahoo! Movies*. Viitattu 23.3.2016. (englanniksi)
2. ↑  Henderson, Kathy: Joan Allen *Broadway.com*.  5.3.2009. Viitattu 20.7.2011. (englanniksi)
3. ↑  Gary Sinise *steppenwolf.org*. Viitattu 20.7.2011. (englanniksi)
4. 1 2  Gary Sinise Bio (Internet Archivessa, tallennettu 20.7.2011) *garysinisefoundation.org*. Viitattu 15.5.2013. (englanniksi)
5. ↑  Awards for Gary Sinise *The Internet Movie Database*. Viitattu 20.7.2011. (englanniksi)
6. ↑  Braxton, Greg: 2013 TV Upfronts: 'CSI: New York' among four shows canceled by CBS *latimes.com*.  10.5.2013. Viitattu 15.5.2013. (englanniksi)
7. ↑  Starr, Michael: Gary Sinise fights worldwide terror ‘Beyond Borders’ *New York Post*.  15.3.2016. Viitattu 23.3.2016. (englanniksi)
8. ↑  Eng, Joyce: Criminal Minds: Will the Second Time (and Gary Sinise) Be the Charm for Another Spin-Off? *TV Guide*.  7.4.2015. Viitattu 23.3.2016. (englanniksi)
9. ↑  Johnson, Kevin C.: Gary Sinise's band to play benefit for wounded Marine from Arnold *stltoday.com*.  27.5.2011. Viitattu 20.7.2011. (englanniksi)

Aiheesta muualla
----------------

* Kuvia tai muita tiedostoja aiheesta **Gary Sinise** Wikimedia Commonsissa

* Gary Sinise Internet Movie Databasessa. (englanniksi)
* Gary Sinise Internet Broadway Databasessa (englanniksi)
* Gary Sinise Internet Off-Broadway Databasessa (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Australia
* Alankomaat
* Puola

 |
|  |
| Taiteenala | 
* Emmy Awards
* MusicBrainz

 |
|  |
| Henkilöt | 
* Deutsche Biographie
* Trove
* Elonet

 |
|  |
| Muut | 
* Europeana
* SNAC
* IdRef

 |

 |